Saistošo noteikumu projekts


Grozījumi Alūksnes novada pašvaldības domes 2025. gada 27. novembra saistošajos noteikumos Nr. 22/2025 “Par Alūksnes novada pašvaldībai piederošo vai tiesiskajā valdījumā esošo dzīvojamo telpu izīrēšanas kārtību”

Izdoti saskaņā ar Dzīvojamo telpu īres likuma
32. panta pirmo daļu

Izdarīt Alūksnes novada pašvaldības domes 2025. gada 27. novembra saistošajos noteikumos Nr. 22/2025 “Par Alūksnes novada pašvaldībai piederošo vai tiesiskajā valdījumā esošo dzīvojamo telpu izīrēšanas kārtību” (turpmāk - noteikumi) šādus grozījumus:

1. Izteikt 3. punktu šādā redakcijā:
“3. Ja īrnieks 2026. gada 1. jūlijā lieto dzīvojamo telpu uz tāda dzīvojamās telpas īres līguma pamata, kas noslēgts līdz 2025. gada 2. decembrim un kurā nav norādīts līguma termiņš, Alūksnes novada pašvaldības Dzīvokļu komisija (turpmāk – Dzīvokļu komisija) sagatavo un nosūta īrniekam paziņojumu par viņa dzīvojamās telpas īres līguma turpmāko termiņu.”
2. Izteikt 4. punktu šādā redakcijā:
“4. Dzīvojamās telpas īres līguma turpmākais termiņš nosakāms uz 5 (pieciem) gadiem.”
3. Izteikt 5. punkta ievaddaļu šādā redakcijā:
“5. Personai, ar kuru ir noslēgts dzīvojamās telpas īres līgums uz noteiktu laiku, ir tiesības lūgt noslēgt jaunu dzīvojamās telpas īres līgumu pēc esošā īres līguma termiņa beigām, ja vienlaikus izpildās šādi nosacījumi:”
4. Aizstāt 6. punktā vārdus “Alūksnes novada pašvaldības Dzīvokļu komisijas (turpmāk – Dzīvokļu komisija)” ar vārdiem “Dzīvokļu komisijas”.
5. Aizstāt 9. punktā vārdu “pārvaldnieku” ar vārdiem “pašvaldības dzīvojamā fonda pārvaldnieku – sabiedrību ar ierobežotu atbildību “ALŪKSNES NAMI” (turpmāk - pārvaldnieks)”.
6. Izteikt noteikumu pielikumu jaunā redakcijā (pielikumā).

[bookmark: piel-1144866]Pielikums
Alūksnes novada pašvaldības domes
saistošajiem noteikumiem Nr. __/2025
“Par Alūksnes novada pašvaldībai piederošo vai tiesiskajā
valdījumā esošo dzīvojamo telpu izīrēšanas kārtību”

Alūksnes novada pašvaldībai
Dārza ielā 11, Alūksnē, Alūksnes novadā, LV 4301,
vai uz e-pastu dome@aluksne.lv, 
izmantojot drošu elektronisko parakstu
vai, izmantojot pašvaldības oficiālo e-adresi

	Iesniedzēja vārds, uzvārds:
	

	Personas kods:
	

	Deklarētā adrese:
	

	Faktiskā adrese
	

	Iesniedzēja tālrunis:
	

	Iesniedzēja e-pasts:
	



IESNIEGUMS

Lūdzu noslēgt ar mani dzīvojamās telpas īres līgumu:

	 

	(adrese)


jo: (atzīmēt atbilstošo)
⎕ tuvāko 3 (trīs) mēnešu laikā izbeidzas iepriekšējā dzīvojamās telpas īres līguma termiņš;
⎕ īrnieks, kas slēdzis dzīvojamās telpas īres līgumu, ir miris un es esmu dzīvojamā telpā iemitināts ģimenes loceklis.
Kopā ar mani iemitināsies sekojošas personas:
	Vārds, uzvārds
	Personas kods
	Radniecības pakāpe/ cits

	 
	 
	 

	 
	 
	 

	 
	 
	 

	 
	 
	 

	 
	 
	 


Ar savu parakstu apliecinu, ka man nav parādu par īri un ar dzīvojamās telpas lietošanu saistītajiem maksājumiem, vai esmu noslēdzis vienošanos par parādu atmaksu un to pildu.
Piekrītu personas datu apstrādei atbilstoši Eiropas Parlamenta un Padomes Regulai (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un citu normatīvo aktu prasībām līdz pilnīgai tiesību un pienākumu izpildei ar Alūksnes novada pašvaldību.
Piekrītu, ka dati var tikt nodoti pārvaldniekam un citām pašvaldības iestādēm pēc nepieciešamības, lai nodrošinātu iesniegumā norādīto ziņu patiesuma izvērtējumu.
Esmu informēts, ka personas datu apstrādes pārzinis ir Alūksnes novada pašvaldība, reģistrācijas Nr. 90000018622, juridiskā adrese Dārza ielā 11, Alūksnē, Alūksnes novadā, LV-4301, e-pasts dome@aluksne.lv, tālrunis 64381469. Personas datu apstrādes mērķis – iesnieguma izskatīšana. Personas datu apstrādes tiesiskais pamats – Vispārīgās datu aizsardzības regulas 6. panta pirmās daļas c) apakšpunkts. Papildu informācija par personas datu apstrādi pieejama Alūksnes novada pašvaldības oficiālajā tīmekļvietnē www.aluksne.lv sadaļā "Dokumenti".

	20__.gada____.__________
	Iesniedzēja paraksts:
	 

	 
	 
	(paraksts, atšifrējums)


* Pašrocīgs paraksts nav nepieciešams, ja dokuments parakstīts ar drošu elektronisku parakstu, kas satur laika zīmogu.

Alūksnes novada pašvaldības saistošo noteikumu Nr. __/2026 Grozījumi Alūksnes novada pašvaldības domes 2025. gada 27. novembra saistošajos noteikumos Nr. 22/2025 “Par Alūksnes novada pašvaldībai piederošo vai tiesiskajā valdījumā esošo dzīvojamo telpu izīrēšanas kārtību” paskaidrojuma raksts

	Paskaidrojuma raksta sadaļa
	Norādāmā informācija

	1. Mērķis un nepieciešamības pamatojums
 
	Saistošo noteikumu “Grozījumi Alūksnes novada pašvaldības domes 2025. gada 27. novembra saistošajos noteikumos Nr. 22/2025 “Par Alūksnes novada pašvaldībai piederošo vai tiesiskajā valdījumā esošo dzīvojamo telpu izīrēšanas kārtību” (turpmāk – saistošie noteikumi) mērķis ir precizēt saistošo noteikumu regulējumu atbilstoši Dzīvojamo telpu īres likumam.
Ar grozījumiem Dzīvojamo telpu īres likumā (turpmāk - likums), kas stājas spēkā 2026. gada 1. jūlijā, likuma pārejas noteikumu 6. punkts nosaka, ja īrnieks 2026. gada 1. jūlijā lieto pašvaldībai piederošu dzīvojamo telpu uz tāda dzīvojamās telpas īres līguma pamata, kurš nav noslēgts uz noteiktu laiku, pašvaldība nosūta īrniekam paziņojumu par viņa dzīvojamās telpas īres līguma turpmāko termiņu, ievērojot pašvaldības saistošajos noteikumos noteikto dzīvojamo telpu īres līguma termiņu. Šā likuma pārejas noteikumu 5. punktu ar 2026. gada 1. jūliju nepiemēro gadījumos, kad dzīvojamo telpu izīrētājs ir pašvaldība.
Saistošo noteikumu 3. punkts paredz, ja īrnieks 2026. gada 1. jūlijā lieto dzīvojamo telpu uz tāda dzīvojamās telpas īres līguma pamata, kas noslēgts līdz 2025. gada 2. decembrim un kurā nav norādīts līguma termiņš, Alūksnes novada pašvaldības Dzīvokļu komisija (turpmāk – Dzīvokļu komisija) sagatavo un nosūta īrniekam paziņojumu par viņa dzīvojamās telpas īres līguma turpmāko termiņu. Savukārt saistošo noteikumu 4. punkts nosaka, ka dzīvojamās telpas īres līguma turpmākais termiņš nosakāms uz 5 (pieciem) gadiem.
Ar saistošajiem noteikumiem, ievērojot likumu, ir noteikta atvieglota kārtība, kādā beztermiņa dzīvojamās telpas īres līgumi tiek pārslēgti uz terminētiem dzīvojamās telpas īres līgumiem. Beztermiņa dzīvojamās telpas īres līgums iegūst turpmāku termiņu uz 5 (pieciem) gadiem no brīža, kad īrnieks ir saņēmis Dzīvokļu komisijas paziņojumu par viņa dzīvojamās telpas īres līguma turpmāko termiņu atbilstoši Paziņošanas likumā noteiktajai kārtībai. Atsevišķa līguma grozījumu veikšana nav nepieciešama.
Tāpat ir precizēts saistošo noteikumu 5. punkts, paredzot, ka personai, ar kuru ir noslēgts dzīvojamās telpas īres līgums uz noteiktu laiku, ir tiesības lūgt noslēgt jaunu dzīvojamās telpas īres līgumu pēc esošā īres līguma termiņa beigām, ja vienlaikus izpildās saistošajos noteikumos uzskaitītie nosacījumi. Minētā tiesību norma attiecas un ir piemērojama tiesiskajās attiecībās, kuras ir nodibinātas uz terminēta dzīvojamās telpas īres līguma pamata.


	2. Fiskālā ietekme uz pašvaldības budžetu
	Saistošajiem noteikumiem nav fiskālās ietekmes uz pašvaldības budžetu.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	3.1. sociālā ietekme – saistošie noteikumi precizē beztermiņa dzīvojamo telpu īres līguma pārslēgšanas kārtību atbilstoši Dzīvojamo telpu īres likuma noteikumiem, tādējādi izbeidzot beztermiņa dzīvojamo īres līgumu pastāvēšanu un nosakot to termiņu uz 5 (pieciem) gadiem.
3.2. ietekme uz vidi – nav.
3.3. ietekme uz iedzīvotāju veselību – nav.
3.4. ietekme uz uzņēmējdarbības vidi pašvaldības teritorijā – nav.
3.5. ietekme uz konkurenci – nav.

	4. Ietekme uz administratīvajām procedūrām un to izmaksām
	Saistošie noteikumi neparedz papildu administratīvo procedūru izmaksas un atbilst pašvaldības pamatfunkcijām, sniedzot palīdzību mājokļa jautājumu risināšanā.

	5. Ietekme uz pašvaldības funkcijām un cilvēkresursiem
	Alūksnes novada pašvaldības Dzīvokļu komisijas, Alūksnes novada pašvaldības Centrālās administrācijas un pārvaldnieka -   sabiedrības ar ierobežotu atbildību “ALŪKSNES NAMI” funkcijas tiks veiktas esošo cilvēkresursu ietvaros.

	6. Informācija par izpildes nodrošināšanu
	Saistošo noteikumu izpildi nodrošinās Alūksnes novada pašvaldības Dzīvokļu komisija, Alūksnes novada pašvaldības Centrālā administrācija un pārvaldnieks - sabiedrība ar ierobežotu atbildību “ALŪKSNES NAMI”. Nav nepieciešama jaunu struktūru veidošana vai esošo reorganizācija.

	7. Prasību un izmaksu samērīgums pret ieguvumiem, ko sniedz mērķa sasniegšana
	 Saistošajos noteikumos veiktie grozījumi ir pamatoti un samērīgi, tādējādi nodrošinot likumam atbilstošu beztermiņa dzīvojamo telpu īres līgumu pārslēgšanas kārtību.

